HP סאיטקס

HP סאיטקס (או HP Scitex) היא חטיבה של חברת HP העולמית, העוסקת בייצור מכונות דפוס דיגיטלי. החטיבה מפתחת ומספקת פתרונות דפוס דיגיטליים לשוקי האריזות ושוק השילוט. חטיבת סאיטקס מורכבת ממטה הממוקם בנתניה, הכולל מרכז מחקר ופיתוח, כספים, שיווק ושירות; מפעל לייצור מכונות דפוס הממוקם בקיסריה; מפעל לייצור דיו הממוקם בקרית גת ומפעל דיו נוסף בפוארטו ריקו. בנוסף, מערכות הדפוס מהדור החדש של סאיטקס מבוססות על טכנולוגית הזרקת דיו תרמית (Thermal InkJet) של HP. הדיו שפיתחה HP עבור מערכת הדפוס הוא מבוסס-מים ועומד בתקנים המחמירים ביותר לאריזות מזון. טכנולוגיית ה-HDR מבוססת על ראשי Piezo inkjet ודיו UV.

 היסטוריה 
HP סאיטקס היא תוצר של מיזוגים ורכישות החל משנות השישים. סאיטקס קורפוריישן בע"מ נוסדה בשנת 1968 ברחובות על ידי אפי ארזי, כחברת "טכנולוגיה מדעית בע"מ" ועסקה בייצור מכונות ממחושבות לענף הטקסטיל. מקור השם "סאיטקס" נובע מ-Scientific Textile, השוק העיקרי של החברה באותה עת. בתחילת שנות ה-70 החלה החברה למכור את מכונות הטקסטיל בארצות הברית. בשנת 1979 הפוקוס של החברה השתנה לעיבוד תמונות צבע כך שיהפוך את תהליך הקדם דפוס ובעיקר את תהליך ייצור הגלופות לדיגיטלי.

בשנת 1980 הונפקו מניות החברה בבורסת נאסד"ק בעזרתו של איש הכספים של החברה, ארתור לאו ופרד אדלר, משקיע אמריקאי מאבות תעשיית הון הסיכון.

בשנת 1998, רכשה סאיטקס קורפוריישן את חברת "עידנית טכנולוגיות", בראשות דוד רייס. עידנית נוהלה כיחידה עסקית עצמאית תחת סאיטקס קורפוריישן עם אחריות מלאה להרחיב את נוכחותה של סאיטקס בשוקי הדפוס. באותה שנה, רכשה סאיטקס קורפוריישן את פעילות ה-Super Wide Format של חברת "מתן מדפסות דיגיטליות", בראשותו של דב עופר, ויצרה בתוך חברת סאיטקס קורפוריישן את סאיטקס הדפסה בפורמט רחב בע"מ (Scitex Wide Format Printing Ltd).

בשנת 2000 חברת "קריאו", מתחרה קנדית של סאיטקס שמייסדיה הם ישראלים, עמוס מיכלסון ודן גלברט, רכשה חלק מפעילות סאיטקס קורפוריישן, למעט חטיבות סאיטקס דיגיטל פרינט באוהיו וסאיטקס פורמט רחב, שהפכה לחברת סאיטקס ויז'ן. באותה שנה רכשה סאיטקס ויז'ן את TechINK והמשיכה עם פעילות זו עד 2013.

בשנת 2001, סאיטקס ויז'ן, בהנהגתו של דייוויד רייס, רכשה את טכנולוגית ה-Flatbed של Siantec. חברת “אפריון דיגיטל בע"מ”, בניהולם של מיקי נגלר ואבי הופרט, מוזגה ב-2003 עם סאיטקס ויז'ן בהנהגתו של דב עופר.

ב-2005 נמכרה סאיטקס ויז'ן, שעסקה באותה עת בפיתוח פתרונות ההדפסה בפורמט רחב, לחברת היולט פקארד האמריקאית, כולל שם המותג. לאור זאת, החברה שינתה את שמה ל-HP סאיטקס.

בשנת 2008, HP רכשה את "נור מקרו-פרינטרס", יצרנית פתרונות הדפסה בפורמט רחב.

בנובמבר 2015, התפצלה חברת היולט פקארד לשתי חברות נסחרות, שתיהן חברות Fortune 100:

HP Inc. ו-Hewlett-Packard Enterprise. חברת HP Inc. עוסקת במערכות דפוס ומחשוב. HP סאיטקס ממשיכה להיות חלק מחטיבת הדפוס הגרפי של HP.

 קישורים חיצוניים 

אתר החברה הרשמי

 HP סאיטקס והמכון הטכנולוגי בחולון מדפיסים על גבי קרטון תערוכה הסוקרת 40 שנות עיצוב תעשייתי, פורטל המחשוב העסקי וההיי-טק של ישראל, 7 בפברואר 2017

 חברת HP Scitex - השיקה בישראל מרכז עולמי להצגת טכנולוגיות דפוס דיגיטלי, New Tech Magazine, 11 בספטמבר 2016
 HP סאיטקס בניהול דודו תומר, דפוסגרף, 5 בספטמבר 2016

 "Aprion Digital, Ltd.: Private Company Information -", retrieved 2010-05-01
 "Ilan Ben-Dov Buys Controlling Interest of Partner"Calcalist. Retrieved 2009-08-18




 הערות שוליים 

קטגוריה:היולט פקארד
קטגוריה:ישראל: תעשייה